উত্তর দিনাজপুরের পর এবার দক্ষিণ দিনাজপুর। ফের মুকুল আতঙ্ক তৃণমূলে। সৌজন্যে দুর্গা পুজো-সহ, মহরম, দীপাবলির শুভেচ্ছা বার্তা। 
দক্ষিণ দিনাজপুর জেলার সদর বালুরঘাটে জেলাশাসকের দফতরের সামনে মুকুল রায়ের ছবি-সহ শারদীয়া ও দীপাবলীর শুভেচ্ছা জানিয়ে জেলার এক তৃণমূল নেতা একাধিক ফ্লেক্স লাগিয়েছেন। তৃণমূলের শক্ত ঘাঁটি বলে পরিচিত দক্ষিণ দিনাজপুর জেলাতেও মুকুল রায়ের অনুগামীরা থাবা বসাতে চলেছে বলে মনে করছে রাজনৈতিক মহল। যদিও শাসক দলের নেতৃত্ব এই ঘটনাকে প্রকাশ্যে গুরুত্ব দিতে নারাজ। তবে গোপনে তারা ড্যামেজ কন্ট্রোল করতে নেমেছে বলে জানা গিয়েছে।
তৃণমূলের ফ্লেক্স, ব্যানারে যেভাবে মমতার ছবি দেওয়া থাকে, ঠিক সেই কায়দাতেই মুকুল রায়ের ছবি দিয়ে এই ফ্লেক্সগুলি লাগানো হয়েছে।
দুর্গাপুজোর পরেই বালুরঘাট শহরে জেলাশাসকের দফতরের সামনে ও অন্যান্য একাধিক জায়গায় সাধারণ মানুষকে শারদীয়া ও দীপাবলির শুভেচ্ছা জানিয়ে শাসকদলের পক্ষ থেকে ব্যানার ও ফ্লেক্স লাগানো হয়।তাতে স্থানীয় সাংসদ অর্পিতা ঘোষ ও মুখ্যমন্ত্রী মমতা বন্দ্যোপাধ্যায়ের ছবি থাকে। 
ঠিক তার পাশেই আইএনটিটিইউসি-র নেতা নরোত্তম রায় মুকুল রায়ের ছবি-সহ শারদীয়া, মহরম ও দীপাবলীর শুভেচ্ছা জানিয়ে জেলাশাসকের দফতরের সামনে একাধিক ফ্লেক্স টাঙিয়ে দেন। ওই ফ্লেক্সগুলিতে মুকুল রায়ের পাশাপাশি ওই শ্রমিক নেতার নাম ও ছবিও রয়েছে।

এই বিষয়ে অন্যান্য খবর

শিবির বদলের সিদ্ধান্ত পাকা, বিজেপি’তে কেন যাচ্ছি, তার ব্যাখ্যা দেব!


শহরের প্রাণকেন্দ্রে এই দুই ধরনের শুভেচ্ছাবার্তা লাগানোর পরে সাধারণ মানুষের মধ্যে চরম কৌতূহল তৈরি হয়েছে। সবারই প্রশ্ন, মুকুল দল ছাড়ায় দক্ষিণ দিনাজপুর জেলায় তৃণমূলে কতটা ভাঙন ধরবে! মুকুল রায়ের অনুগামীরা এইভাবে প্রকাশ্যে চলে
আসায় জেলার রাজনৈতিক সমীকরণে নতুন মাত্রা যোগ হতে চলেছে বলে মনে করা হচ্ছে।

মুকুল রায়ের ছবি দেওয়া সেই শুভেচ্ছা বার্তা। নিজস্ব চিত্র
দলীয় সূত্রে জানা গিয়েছে, মুকুল রায় তৃণমূলের কর্মসমিতি থেকে পদত্যাগ করার দিনেই দক্ষিণ দিনাজপুর জেলার আইএনটিটিইউসি-র জেলা সভাপতি বিপ্লব মণ্ডল আচমকা পদত্যাগ করেন। পদত্যাগের কারণ হিসেবে তিনি ‘ব্যক্তিগত’ সমস্যার কথা জানালেও মুকুল রায়ের পথেই তিনি হাঁটতে চলেছেন বলে দলের একাংশ মনে করছে। এর ঠিক পর পরই আইএনটিটিইউসি-র প্রাক্তন নেতা নরোত্তম রায় এইভাবে প্রকাশ্যে মুকুল রায়ের অনুগামী হিসেবে আত্মপ্রকাশ করায় কৌতূহল আরও বেড়েছে। 
দলীয় সূত্রে আরও জানা গিয়েছে, নরোত্তম রায় ২০০৯ সাল নাগাদ জেলার শ্রমিক সংগঠনের দায়িত্ব পান। পরবর্তীতে সেই দায়িত্ব থেকে তাঁকে সরিয়ে পরামর্শদাতা কমিটির সদস্য করা হয়। নরোত্তম রায় জানিয়েছেন, “মুকুল রায়কে দেখেই অনুপ্রাণিত হয়ে এই দলে এসেছিলাম। উনি বর্তমানে নেই। স্বাভাবিকভাবে আমারও থাকার প্রশ্ন ওঠে না। মুকুল রায়ের সঙ্গেই ছিলাম। তাঁর সঙ্গেই থাকব। আমার সঙ্গে আরও মানুষ যোগ দেবেন।’’
জেলার তৃণমূল সভাপতি বিপ্লব মিত্র জানিয়েছেন, “মুকুল রায় ওই নরোত্তমবাবুকে হঠাৎ করেই শ্রমিক সংগঠনের দায়িত্বে এনেছিলেন। তার পরে তাঁকে সরিয়ে দেওয়া হয়। এলাকায় তাঁর জনসংযোগ বলে কিছুই নেই। এখন মুকুল রায় রাজনীতিতে টিকে থাকতে পারলে তার থেকে কিছু সুযোগসুবিধে হাতিয়ে নেওয়ার জন্য এইসব ফ্লেক্স লাগিয়ে নাটক শুরু করেছেন।’’